སྤྱིར་བཏང་དགོན་སྡེ་འདི་ཉིད་གྲོང་ལས་དགོན་པའི་ཚུལ་དང་།དེར་བཞུགས་དགེ་འདུན་པ་ཐམས་ཅད་ཀྱང་དགེ་ཚུལ་སློང་ཤ་སྟག་ལས་མེད་མོད།དགོན་པའི་ཉེ་འདབས་སུ་གནས་པའི་ཁྱིམ་པ་རྒན་རྒོན་བདག་མེད་རྣམས་ལ་དུས་མཐུན་གྱིས་ཆོས་དང་ཟིང་ཟང་གི་སྦྱིན་པ་དང༌།དགོན་པའི་སྨན་ཁང་ནས་ནད་པ་ཉམ་ཐག་རིགས་ལ་རིན་མེད་ཀྱི་སྨན་སྦྱིན་གནང་ཐོགརྣམ་ཐར་གྲྭ་ཚང་ནས་བོད་ཀྱི་ཟློས་གར་ཆེན་མོ་ཁག་འཁྲབ་སྟོན་གྱིས་སྤྱི་ཚོགས་ཁྲོད་མི་རིགས་རིག་གནས་ཀྱི་འཚོ་བ་ཡར་རྒྱས་དང་གོང་འཕེལ་དུ་བཏང་བ་མ་ཟད།སློབ་གྲྭ་བློ་གསལ་རྭ་བ་ནས་བོད་རིགས་བྱིས་པ་རྣམས་ལ་བོད་ཡིག་སློབ་ཁྲིད་གནང་སྟེ།ས་གནས་བོད་མིའི་སྤྱི་ཚོགས་ཁྲོད་ཀྱི་ཡིག་རྨོངས་ཀྱི་མུན་པ་རིང་དུ་བསལ་ཞིང་།གྲྭ་ཚང་སྤྱིའི་ངོས་ནས་གསོན་པོའི་སྐྱབས་འཇུག་དང༌།གཤིན་པོའི་དགེ་བསྔོ་སོགས་དད་ལྡན་མང་ཚོགས་ཀྱི་རེ་འདོད་ལྟར་སྨིན་སྒྲུབ་གནང་བས།རྒྱ་ཆེའི་སེར་སྐྱ་མང་ཚོགས་ཀྱིས་དགའ་བསུ་དང་བསྔགས་བརྗོད་རབ་དང་རིམ་པར་ཐོབ་པ་སོགས་མདོར་ན་དགོན་པ་འདི་ཉིད་འབྲེལ་ཡོད་སྤྱི་ཚོགས་ཀྱི་རྟེན་གཞི་ལྟ་བུར་གྱུར་ཡོད་པ་བཅས་སོ།།